Un audiovisual mostra el primer any del procés participatiu postincendi de Carcaixent
25 de abril de 2018

Carcaixent

El Grup Promotor Postincendi i l'Ajuntament de Carcaixent, amb la col·laboració d'Acció Ecologista Agró, han editat un vídeo que mostra el primer procés de participació ciutadana iniciat al llarg de l'any 2017, motivat per l'incendi forestal que a l'any 2016 va acabar amb el 90% de l'entorn natural de Carcaixent.

Una part fonamental del procés participatiu, i que analitza amb deteniment el vídeo, va ser l’enquesta ciutadana per tal de decidir la propietat i la gestió de les muntanyes del terme que actualment estan en mans privades. La votació que es va realitzar el passat desembre va aconseguir comptar amb la participació del 10% de la població, 1.300 persones, que telemàticament tingueren l'oportunitat d’expressar la seua voluntat sobre quin tipus de propietat i gestió es voldria que es fera amb les muntanyes, i que donà com a resultat una preferència per gestió i propietat públiques.

L’audiovisual mostra de primera mà el treball que s’ha dut a terme des del Grup Promotor Postincendi, l’objectiu del qual és promoure i assegurar un procés participatiu obert, assembleari i transparent. Un moviment pioner, segons han traslladat des del Grup Promotor, «que s'explica en esta peça audiovisual i que pretén mostrar una alternativa sobre l'empoderament ciutadà per tal de ficar solucions a un problema global, com és la pèrdua del seu entorn natural».

Al vídeo, apareixen representants del Grup Promotor i de l'Ajuntament de Carcaixent que comenten el treball realitzat durant tot un any i com s'han organitzat per tal de dur a terme les diferents iniciatives. L’audiovisual compta, també, amb la participació d'experts com un bomber forestal i l’expresidenta d'Acció Ecologista Agró que, amb els seus testimonis, ajuden a entendre el problema social que suposen els grans incendis forestals. Altre dels testimonis presents al vídeo és el dels representants del Col·lectiu Utòpika de la Universitat Politècnica de València, que han estat assessors d'este moviment per a ajudar-los a crear un procés amb garanties i el més plural possible.

Un cop realitzat el primer procés de participació, el resultat total del qual es pot veure en este audiovisual, el Grup Promotor Postincendi té previst encetar una segona fase de participació que treballarà al voltant dels possibles usos que se li poden donar a la muntanya. De forma paral·lela, es continua treballant amb l’administració per fer realitat la voluntat expressada per la ciutadania.